गत मंसिर महिनामा देशको राजनीतिक इतिहासमै पहिलो पटक नयाँ संविधानले परिकल्पना गरेका संघीय र प्रादेशिक संसद्हरूको गठनका लागि भएको आमनिर्वाचनमा यस हिमाली गणराज्य नेपालको सबैभन्दा पुरानो र लब्धप्रतिष्ठित राजनीतिक दल नेपाली कांग्रेसको लज्जाजनक पराजय भएको छ । विसं २०१५ देखियता देशमा भएका आमनिर्वाचनहरूको इतिहासकै सबैभन्दा खराब नतिजा बेहोर्न बाध्य भएको सो लोकतान्त्रिक समाजवादी दलले संघीय संसद्का २७५ स्थानमध्ये जम्माजम्मी ६३ स्थान मात्र जितेर आफूलाई संसद्को निम्छरो प्रतिपक्षको भूमिकामा सीमित पारेको छ । जनआन्दोलन २०४६ पछि यस देशमा भएका ६ वटा आमनिर्वाचनमध्ये नेपाली कांग्रेसका लागि सबैभन्दा नकारात्मक र पीडादायी नतिजा आएको निर्वाचन यही नै बनेको छ ।
